Diari Oficial de la Generalitat Valenciana


Sumari del DOGV 5894, del 17-11-2008 (2008/13399)

RESOLUCIÓ d'11 de novembre de 2008, de la Direcció General de Personal de la Conselleria d'Educació, per la qual es convoca la renovació del càrrec de director de centres públics i es determinen els criteris d'avaluació de l'exercici d'este càrrec en l'àmbit de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5894

Data del DOGV
:   17-11-2008

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2008/13956


Data del document
:   11-11-2008

Organisme emissor
:   Conselleria d'Educació

Tipus de document
:   Resolució

Descriptors 

:   * administració regional
    * personal docent
    * qualificació del personal
    * concurs administratiu

RESOLUCIÓ d'11 de novembre de 2008, de la Direcció General de Personal de la Conselleria d'Educació, per la qual es convoca la renovació del càrrec de director de centres públics i es determinen els criteris d'avaluació de l'exercici d'este càrrec en l'àmbit de la Generalitat. [2008/13580]
La Llei Orgànica 2/2006, de 3 de maig, d'Educació, establix en el punt 1 de la disposició transitòria sexta que la duració del mandat de director i dels altres membres de l'equip directiu dels centres públics nomenats amb anterioritat a l'entrada en vigor d'esta llei, serà l'establida en la normativa vigent en el moment del nomenament.
Així mateix, en la Llei Orgànica 2/2006, de 3 de maig, d'Educació, article 136.3, es preveu la possibilitat de renovar el nomenament per períodes de la mateixa duració, és a dir, de quatre anys, després de l'avaluació positiva del treball dut a terme al final d'estos períodes.
En desplegament de la Llei Orgànica 10/2002, es va dictar la Resolució de 12 de desembre de 2005 per la qual es convocava un concurs de mèrits per a seleccionar i nomenar directors de centres públics de la Generalitat; per tant, és necessari establir el procediment d'avaluació, previst en l'article mencionat més amunt, per als directors seleccionats en la dita convocatòria, annex III, que en sol·liciten la renovació i que hagen de cessar en el càrrec de director el 30 de juny de 2009.
En la tramitació d'esta resolució s'ha complit el que preveu l'article 37 de la Llei 7/2007, de 12 d'abril, de l'Estatut Bàsic de l'Empleat Públic.
De conformitat amb les disposicions mencionades més amunt, esta Direcció General, d'acord amb les competències atribuïdes en l'article 11.6 del Decret 118/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Educació (DOCV 5566, de 30.07.2007), ha decidit convocar el procediment de renovació de càrrec de directors, i en virtut d'això, resol:
Primer. Objecte
Esta resolució té com a objecte renovar el càrrec de director i fixar els criteris d'avaluació de l'exercici del càrrec de director de centres públics de la Generalitat en els supòsits assenyalats en l'apartat següent.
Segon. Àmbit subjectiu
L'avaluació del càrrec de director indicada s'aplicarà als directors de centres docents públics, annex III, que nomenats segons el que disposa la Resolució de 12 de desembre de 2005 sol·liciten la pròrroga per un període de quatre anys.
Tercer. Comissió d'avaluació
Per a fer la valoració corresponent de l'exercici de la direcció de centre docent públic es constituirà una comissió d'avaluació d'àmbit territorial en cada província, nomenada pel director general de Personal i composta pels membres següents:
President: el cap del Servici Territorial d'Inspecció Educativa o la persona en qui delegue.
Vocals:
- Un inspector pertanyent al Servici d'Inspecció de la Direcció Territorial d'Educació corresponent, a proposta del director territorial.
- Un inspector a proposta del cap del Servici Central de la Inspecció Educativa.
- Un funcionari de carrera docent a proposta del director general d'Ordenació i Centres Docents.
- Un funcionari de carrera docent a proposta de la directora general d'Avaluació, Innovació i Qualitat Educativa i de la Formació Professional.
- Un funcionari de carrera docent a proposta del director general de Personal.
- Un funcionari de la Direcció Territorial, que actuarà de secretari de la comissió, amb veu, però sense vot.
Per cada un dels vocals es nomenaran els membres suplents corresponents.
Quart. Funcions de la comissió d'avaluació
4.1. Correspondrà a la comissió d'avaluació, entre altres, les funcions següents:
a) Fer una avaluació final al llarg del curs escolar, en què concloga el mandat de director, als directors assenyalats en l'apartat segon que sol·liciten la renovació a què es referix l'article 136.3 de la Llei Orgànica 2/2006, de 3 de maig, d'Educació.
b) Proposar als directors territorials d'Educació el resultat de la valoració de l'exercici de la direcció en els termes d'«avaluació positiva» o «avaluació negativa».
L'avaluació positiva comportarà la superació de tots els criteris d'avaluació.
En cas d'avaluació negativa, haurà d'estar prou motivada.
4.2. Per a dur a terme les funcions assenyalades en l'apartat anterior, la comissió demanarà l'informe de l'inspector responsable del centre o centres on exercisca o haja exercit el càrrec de director. En l'informe, que es farà de conformitat amb l'annex I d'esta resolució i que haurà de dur el vistiplau del cap del servici d'inspecció corresponent, l'inspector farà referència als criteris de valoració de la funció directiva establits en l'apartat següent.
Quint. Criteris d'avaluació
L'exercici del càrrec de director serà avaluat d'acord amb els criteris següents:
1. Direcció i coordinació de totes les activitats del centre: seguiment, control i avaluació d'estes activitats. Gestió de tota la documentació administrativa i pedagògica del centre: PGA, PEC, RRI, PAT, etc.
2. Gestió dels recursos humans i materials per a proporcionar una oferta educativa àmplia, de qualitat i ajustada a les demandes socials.
3. Exercici de les competències en matèria administrativa i de personal.
4. Dinamització dels òrgans de govern i dels equips de coordinació docent del centre. Impuls de la participació dels diversos col·lectius de la comunitat educativa.
5. Afavoriment de la convivència en el centre, resolució dels conflictes d'acord amb les normes que establisquen les administracions educatives i el reglament de règim interior del centre.
6. Promoció de plans de millora de la qualitat, de programes i iniciatives d'innovació i formació que milloren el funcionament del centre. Implantació de les TIC en el centre.
7. Impuls dels processos d'avaluació interna del centre i col·laboració en les avaluacions externes.
8. Dinamització de l'atenció a la diversitat dels alumnes amb necessitats específiques de suport educatiu.
9. Col·laboració amb els òrgans de l'administració educativa en tot el que es referix a l'èxit dels objectius educatius del centre.
10. Impuls de la col·laboració amb les famílies, amb institucions i amb organismes que faciliten la relació del centre amb l'entorn i foment d'un clima escolar que afavorisca l'estudi i una formació integral de l'alumnat.
Sext. Procediment que s'ha de seguir
6.1. Les sol·licituds de la pròrroga establida en l'apartat segon es dirigiran al director territorial d'Educació de l'àmbit en què la persona interessada preste els servicis i s'hauran d'efectuar en el termini de 15 dies naturals, comptats a partir de l'endemà de publicar-se en el Diari Oficial de la Comunitat Valenciana.
6.2. La instància de sol·licitud de renovació, assenyalada en l'apartat sext, punt 6.1 precedent, que s'ha d'omplir de conformitat amb l'annex II d'esta resolució, es dirigirà al director territorial d'Educació de l'àmbit en què la persona interessada preste els servicis, i haurà d'aportar la documentació corresponent que justifique l'acreditació per a l'exercici de la direcció i els tres anys de l'exercici del càrrec de director.
6.3. A la vista de la proposta emesa per la comissió d'avaluació, el director territorial dictarà la resolució corresponent que pose fi al procediment, i que serà objecte de notificació individualitzada. Contra la dita resolució, que no posa fi a la via administrativa, es podrà interposar un recurs d'alçada en el termini d'un mes davant del director general de Personal.
Sèptim. Recursos
Esta resolució és definitiva en via administrativa, i contra esta podrà interposar un recurs potestatiu de reposició davant del director general de Personal en el termini d'un mes, a comptar de l'endemà de ser publicada, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o interposar directament un recurs contenciós administratiu davant del jutjat contenciós competent, en el termini de dos mesos a comptar de l'endemà de ser publicada, d'acord amb el que establixen els articles 9 i 14 de la Llei 29/1998, de 13 de juliol, reguladora de la Jurisdicció Contenciosa Administrativa.
València, 11 de novembre de 2008.- El director general de Personal: David Barelles Adsuara.